Imtella' Frar 1, 2021 Rapport: Liam Carter L-Awditur Ġenerali Charles Deguara għamilha ċara li minn iniġġes għandu jħallas u saħaq li ma jistax ikun li l-Gvern jibqa' jkopri l-maġġoranza tal-ispejjeż relatati mal-immaniġġjar tal-iskart, b'mod partikolari minħabba li l-plastik qed jintrema' fil-miżbla minflok jiġi riċiklat. Dan ħareġ minn rapport tal-Awditur Ġenerali li tpoġġa llum fuq il-Mejda tal-Kamra tad-Deputati u li fih intqal kif dan l-objettiv mhux jintlaħaq tant li l-miżata ta' €20 għal kull tunnellata li qed titħallas lil WasteServ biex jintrema l-iskart fil-miżbla ma tkoprix l-ispejjeż li huma stmati li jammontaw għal €74 kull tunnellata. F'dan ir-rapport, l-NAO ikkonkluda li Malta mhix qed tilħaq il-miri nazzjonali u Ewropej fil-qasam tal-immaniġġjar tal-iskart, b'referenza l-iktar għall-iskart iġġenerat mill-plastik. Dan minħabba li skont l-NAO qed jintużaw prattiċi inadegwati ta' separazzjoni tal-iskart domestiku u kummerċjali. Intqal li fl-2019 il-WasteServ u ż-żewġ skemi ntiżi mill-ġbir tal-iskart ingħataw €33 miljun mill-Gvern iżda din l-allokazzjoni ma tirriflettix l-ispejjeż marbuta mat-trattament tal-iskart u n-nefqa biex jiġi proċessat u esportat l-iskart. Ir-rapport ta ħarsa wkoll lejn is-suq tar-riċiklaġġ u diffikultajiet operattivi li seħħew fl-2017 minħabba l-inċident fl-impjant ta' Sant'Antnin. Qal li dan wassal sabiex il-WasteServ iġġarrab nuqqas fid-dħul finanzjarju u għalhekk din l-entità ma setgħetx tirkupra l-ispejjeż relatati mat-trattament tal-iskart. F'dan l-isfond rrimarka li hemm bżonn ta' sforz kollettiv mill-partijiet kollha, fosthom dawk politiċi, industrijali u l-konsumaturi sabiex titnaqqas il-produzzjoni tal-plastik u fl-istess waqt jonqsu r-riskji ambjentali u għas-saħħa tal-bniedem.